b'\n_START_ARTICLE_\nSeppo A. Teinonen\n_START_PARAGRAPH_\nSeppo Antero Teinonen (12. elokuuta 1924 Pori \xe2\x80\x93 25. elokuuta 1995 Benalm\xc3\xa1dena, Espanja ) oli suomalainen teologi. Seppo A. Teinonen toimi ekumeniikan henkil\xc3\xb6kohtaisena ylim\xc3\xa4\xc3\xa4r\xc3\xa4isen\xc3\xa4 professorina vuosina 1966\xe2\x80\x931970. Helsingin yliopiston teologiseen tiedekuntaan perustettiin 1970-luvulla oppiaineen professuuri. H\xc3\xa4n toimi pitk\xc3\xa4\xc3\xa4n Helsingin yliopiston teologisen tiedekunnan dogmatiikan professorina sek\xc3\xa4 my\xc3\xb6s vuodesta 1975 tiedekunnan dekaanina.\n_START_SECTION_\nUran varhaiset vaiheet\n_START_PARAGRAPH_\nTeinosen ensimm\xc3\xa4inen julkaistu teos k\xc3\xa4sitteli ambomaalaisen avioliittok\xc3\xa4sityksen kehittymist\xc3\xa4. Valmistuttuaan teologian lisensiaatiksi 1951 Teinosen suuntautui erityisesti ekumeenisiin ja uskontoteologisiin tutkimusaiheisiin. H\xc3\xa4n oli samalla ahkera lehtikirjoittaja ja toimi muun muassa luterilaisen kirkon ulkomaisesta tiedotuksesta vastaavana sihteerin\xc3\xa4. Vuonna 1959 valmistunut v\xc3\xa4it\xc3\xb6skirja k\xc3\xa4sitteli saksalaisen Gustav Warneckin varhaisen l\xc3\xa4hetysajattelun teologisia perusteita. V\xc3\xa4it\xc3\xb6skirjastaan Teinonen sai arvosanan laudatur._NEWLINE_1950-luvulla Teinonen kiinnostui yh\xc3\xa4 enemm\xc3\xa4n modernista katolisesta teologista ja osallistui my\xc3\xb6s historialliseen Vatikaanin toiseen kirkolliskokoukseen. Kokouksen uudistushenkinen teologia vaikutti syv\xc3\xa4sti Teinoseen ja koko h\xc3\xa4nen tuotantoonsa._NEWLINE_Teinonen toimi my\xc3\xb6s Teologisen Aikakauskirjan pitk\xc3\xa4aikaisena p\xc3\xa4\xc3\xa4toimittajana ja julkaisi kirja-arvosteluja sek\xc3\xa4 artikkeleita. Teinonen k\xc3\xa4\xc3\xa4nsi suomeksi kristillisen mystiikan klassikkoteoksia ja loi samalla alan uutta suomalaista terminologiaa. H\xc3\xa4net muistetaan my\xc3\xb6s karismaattisena luennoitsijana ja opintomatkojen vet\xc3\xa4j\xc3\xa4n\xc3\xa4. H\xc3\xa4n julkaisi my\xc3\xb6s runsaasti teologisen tiedekunnan kurssikirjoja sek\xc3\xa4 suurelle yleis\xc3\xb6lle tarkoitettua tietokirjoja.\n_START_SECTION_\nTy\xc3\xb6 jatkui Espanjassa\n_START_PARAGRAPH_\nTeinonen oli puheenjohtajana kirkon virkaa k\xc3\xa4sittelev\xc3\xa4ss\xc3\xa4 komiteassa (1968\xe2\x80\x931975). T\xc3\xa4ss\xc3\xa4 teht\xc3\xa4v\xc3\xa4ss\xc3\xa4\xc3\xa4n h\xc3\xa4n joutui kuitenkin j\xc3\xa4nnitteisiin kirkon silloisen johdon kanssa. Pyydetty\xc3\xa4\xc3\xa4n eron komitean puheenjohtajuudesta h\xc3\xa4n suuntautui yh\xc3\xa4 vahvemmin k\xc3\xa4\xc3\xa4nn\xc3\xb6s- ja kirjoitusty\xc3\xb6h\xc3\xb6ns\xc3\xa4. H\xc3\xa4n k\xc3\xa4\xc3\xa4nsi ja toimitti kaiken kaikkiaan 22 klassisia kristillisi\xc3\xa4 tekstej\xc3\xa4 k\xc3\xa4sittelev\xc3\xa4\xc3\xa4 teosta ja artikkelikokoelmaa. Merkitt\xc3\xa4v\xc3\xa4 osa n\xc3\xa4ist\xc3\xa4 k\xc3\xa4\xc3\xa4nn\xc3\xb6ksist\xc3\xa4 ilmestyi Teinosen k\xc3\xa4\xc3\xa4nt\xc3\xa4m\xc3\xa4n\xc3\xa4 ensimm\xc3\xa4isen kerran suomenkielell\xc3\xa4. _NEWLINE_Vuonna 1987 Teinonen p\xc3\xa4\xc3\xa4tti luopua evankelis-luterilaisen kirkon j\xc3\xa4senyydest\xc3\xa4 ja liittyi katolisen kirkon j\xc3\xa4seneksi. J\xc3\xa4\xc3\xa4ty\xc3\xa4\xc3\xa4n el\xc3\xa4kkeelle Teinonen muutti Espanjaan. Uudessa kotimaassaan h\xc3\xa4n jatkoi kristillisen mystiikan klassikkoteosten k\xc3\xa4\xc3\xa4nt\xc3\xa4mist\xc3\xa4. Teinonen kirjoitti Espanjassa lukuisia matkaoppaita sek\xc3\xa4 erityisesti Andalusian kulttuuriin ja historiaan liittyvi\xc3\xa4 tietokirjoja. Samoin h\xc3\xa4n avusti paikallisia suomenkielisi\xc3\xa4 lehti\xc3\xa4 ja julkaisi niiss\xc3\xa4 ahkerasti Espanjan historiaan ja kulttuuriin liittyvi\xc3\xa4 artikkeleita. Teinosen laajasta tuotannosta 13 teosta on kirjoitettu yhdess\xc3\xa4 h\xc3\xa4nen puolisonsa, teologian maisteri Riitta Teinosen kanssa. Teinonen on haudattu Espanjan Benalm\xc3\xa1denan kansainv\xc3\xa4liselle hautausmaalle.'